
Aregalu 14 mg filmtabletta
teriflunomid

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
1. Tartsa meg a betegtájékoztatót, mert a benne szereplő információkra a későbbiekben is szüksége lehet.
1. További kérdéseivel forduljon kezelőorvosához vagy gyógyszerészéhez.
1. Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
1. Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét.
Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:
0. Milyen típusú gyógyszer az Aregalu és milyen betegségek esetén alkalmazható?
0. Tudnivalók az Aregalu szedése előtt
3.	Hogyan kell szedni az Aregalu-t?
4.	Lehetséges mellékhatások
5.	Hogyan kell az Aregalu-t tárolni?
6.	A csomagolás tartalma és egyéb információk


1. Milyen típusú gyógyszer az Aregalu és milyen betegségek esetén alkalmazható?

Milyen típusú gyógyszer az Aregalu?
Az Aregalu hatóanyaga a teriflunomid, egy úgynevezett immunmoduláns szer, amely úgy szabályozza az immunrendszert, hogy korlátozza annak az idegrendszer ellen irányuló támadását.

Milyen betegségek esetén alkalmazható az Aregalu?
Az Aregalu relapszáló-remittáló szklerózis multiplexben (rövidítve: SM) szenvedő felnőttek, 10 éves és ennél idősebb gyermekek és serdülők kezelésére javallott.

Mi a szklerózis multiplex?
A szklerózis multiplex (SM) egy hosszan tartó betegség, amely a központi idegrendszerre van hatással. A központi idegrendszer az agyból és a gerincvelőből áll. A szklerózis multiplexben kialakuló gyulladás károsítja a központi idegrendszer idegeit körülvevő hüvelyt (az úgynevezett mielint). A mielinhüvely elvesztését demielinizációnak nevezik, melynek hatására az idegek nem fognak megfelelően működni.

A szklerózis multiplex relapszáló formájában szenvedő betegeknél a testi (fizikai) tünetek ismételt rohamokban (relapszusok) jelentkeznek, amelyeket a nem megfelelően működő idegek okoznak. Ezek a tünetek betegenként eltérhetnek, de általában köztük vannak az alábbiak:
-	járási nehézség;
-	látászavarok;
-	egyensúly problémák.

A visszaesések (relapszusok) elmúltával a tünetek teljesen eltűnhetnek, de idővel néhány tünet már a relapszusok között is megmaradhat. Ez olyan testi akadályozottságot okozhat, amely megnehezítheti a napi életvitelt.

Hogyan hat az Aregalu?
Az Aregalu segít megvédeni a központi idegrendszert az immunrendszer okozta támadásoktól azáltal,hogy korlátozza a fehérvérsejtek (limfociták) szaporodását. Ez gátolja a SM-ben kialakuló, idegsejt-károsodást okozó gyulladást.


1. Tudnivalók az Aregalu szedése előtt

Ne szedje az Aregalu-t:
· ha allergiás a teriflunomidra vagy a gyógyszer (6. pontban felsorolt) egyéb összetevőjére.
· ha teriflunomid vagy leflunomid szedése után jelentkezett már Önnél valaha súlyos bőrkiütés vagy	hámlás, hólyagképződés és/vagy szájfekélyek.
· ha súlyos májproblémai vannak.
· ha Ön terhes vagy szoptat, illetve, ha fennáll Önnél a terhesség lehetősége.
-	ha súlyos, az immunrendszerét érintő problémája van például szerzett immunhiányos szindróma (AIDS).
-	ha súlyos csontvelő-problémája van, vagy ha vérében túl kevés a vörösvértestek, a fehérvérsejtek vagy a vérlemezkék száma.
-	ha valamilyen súlyos fertőzése van.
-	ha súlyos veseproblémai vannak, amely művesekezelést igényel.
-	ha vérében nagyon kevés a fehérje (hipoproteinémia).
Ha bizonytalan, beszéljen kezelőorvosával vagy gyógyszerészével, mielőtt elkezdi szedni ezt a gyógyszert.

Figyelmeztetések és óvintézkedések
Az Aregalu szedése előtt beszéljen kezelőorvosával vagy gyógyszerészével, ha:
· májproblémái vannak és/vagy ha nagy mennyiségű alkoholt fogyaszt. Kezelőorvosa vérvételt kérhet annak ellenőrzésére, hogy mennyire jól működik az Ön mája; erre sor kerülhet a kezelés előtt és alatt is. Ha a vérvétel eredménye májproblémákra utal, akkor kezelőorvosa leállíthatja az Aregalu kezelést. Kérjük, olvassa el a 4. pontot!
· magas a vérnyomása (hipertónia), függetlenül attól, hogy gyógyszerrel karbantartott-e a vérnyomása vagy sem. Az Aregalu megnövelheti a vérnyomást. Kezelőorvosa a kezelés megkezdése előtt, majd ezt követően rendszeresen ellenőrizni fogja az Ön vérnyomását. Kérjük, olvassa el a 4. pontot!
· fertőzése van. Az Aregalu szedésének megkezdése előtt kezelőorvosa ellenőrizni fogja, hogy elegendő fehérvérsejt és vérlemezke (trombocita) van-e az Ön vérében. Az Aregalu csökkenti a fehérvérsejtek számát a vérében, amely befolyásolhatja a fertőzésekkel szembeni védekezési képességét. Kezelőorvosa olyankor is vérvételt fog kérni a fehérvérsejtek számának ellenőrzésére, ha Ön úgy érzi, hogy elkapott valamilyen fertőzést. Herpeszvírus okozta fertőzések, köztük ajakherpesz és övsömör (herpesz zoszter) fordulhat elő teriflunomid-kezeléssel kapcsolatban. Néhány esetben súlyos komplikációk jelentkeztek. Azonnal értesítse kezelőorvosát, ha úgy véli herpeszvírus okozta fertőzés tünete jelentkeztek Önnél. Kérjük, olvassa el a 4. pontot!
· súlyos bőrreakciója van.
· légzőszervi panaszai vannak.
· gyengeség, zsibbadás és fájdalom van a kezeiben és lábaiban.
· védőoltást fog kapni.
· leflunomidot szed az Aregalu-val együtt.
· most áll át az Aregalu-ra vagy az Aregalu-ról állítják át másik készítményre;
· egy specifikus vérvizsgálatra (kalciumszint-meghatározás) vár. Előfordulhat a kalciumszint tévesen alacsony értéke.

Légzőszervi reakciók
Tájékoztassa kezelőorvosát, ha megmagyarázhatatlan köhögés vagy diszpnoé (légszomj) jelentkezik Önnél. Kezelőorvosa további vizsgálatokat írhat elő.

Gyermekek és serdülők
Az Aregalu nem alkalmazható 10 évesnél fiatalabb gyermekeknél, mivel ilyen korcsoportú SM-ben szenvedő betegeknél nem végeztek vizsgálatokat.
A fent felsorolt figyelmeztetések és óvintézkedések a gyermekekre is vonatkoznak. A következő információk a gyermeknek és gondviselőiknek fontosak:
· hasnyálmirigygyulladást figyelték meg teriflunomiddal kezelt betegeknél. A kezelőorvos vérvizsgálatokat rendelhet el a gyermekénél hasnyálmirigygyulladás gyanúja esetén.

Egyéb gyógyszerek és az Aregalu
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.
Ez a recept nélkül kapható készítményekre is vonatkozik.
Különösen fontos, hogy közölje kezelőorvosával vagy gyógyszerészével, ha az alábbi hatóanyagok
valamelyikét szedi:
· leflunomid, metotrexát, valamint más gyógyszerek, amelyek hatással vannak az immunrendszerre (ezeket általában immunszuppresszánsoknak vagy immunmodulánsoknak nevezik)
· rifampicin (tuberkulózis vagy más fertőzések kezelésére)
· karbamazepin, fenobarbitál, fenitoin epilepszia kezelésére
· közönséges orbáncfű (gyógynövénytartalmú gyógyszer depresszió kezelésére)
· repaglinid, pioglitazon, nateglinid vagy roziglitazon cukorbetegség kezelésére
· daunorubicin, doxorubicin, paklitaxel vagy topotekán rákbetegség kezelésére
· duloxetin depresszió kezelésére, húgyúti inkontinencia vagy cukorbetegek vesebetegségének kezelésére
· aloszetron súlyos hasmenés kezelésére
· teofillin asztma kezelésére
· tizanidin, izomlazító
· warfarin, antikoaguláns melyet a vér hígítására, a vérrögképződés megelőzésére használnak
· szájon át szedett fogamzásgátlók (melyek etinilösztradiolt és levonorgesztrelt tartalmaznak)
· cefaklór, benzilpenicillin (penicillin G), ciprofloxacin fertőzések kezelésére
· indometacin, ketoprofen fájdalomcsillapításra vagy gyulladás csökkentésére
· furoszemid szívbetegség kezelésére
· cimetidin gyomorsav csökkentésére
· zidovudin AIDS kezelésére
· rozuvasztatin, szimvasztatin, atorvasztatin, pravasztatin (magas koleszterinszint)
· szulfaszalazin gyulladásos bélbetegség vagy reumás ízületi gyulladás kezelésére
· kolesztiramin magas koleszterinszint kezelésére vagy májbetegség esetén a viszketés enyhítésére
· orvosi szén a gyógyszerek vagy más anyagok felszívódásának csökkentésére.

Terhesség és szoptatás
Ne szedje az Aregalu-t, ha Ön terhes, vagy azt hiszi, hogy terhes lehet. Ha az Aregalu-t terhesen kezdi szedni, vagy a szedése közben teherbe esik, megnő annak valószínűsége, hogy születendő gyermekénél rendellenességek lesznek. Fogamzóképes nőknek hatékony fogamzásgátlást kell alkalmazniuk a teriflunomid-kezelés alatt.
Ha az Aregalu-kezelésben részesülő lánygyermeke először kezd menstruálni, Önnek tájékoztatnia kell erről a kezelőorvost, aki ismertetni fogja a fogamzásgátló módszereket és a terhesség esetén fennálló lehetséges kockázatokat.

Tájékoztassa kezelőorvosát, ha azt tervezi, hogy az Aregalu-kezelés befejezése után gyermeket szeretne, mert ilyenkor ellenőrizni kell, hogy a gyógyszer kiürült-e már a szervezetéből, mielőtt megpróbál teherbe esni. A hatóanyag kiürülése természetes úton akár 2 évig is eltarthat. Ez a kiürülési folyamat lecsökkenthető néhány hétre bizonyos gyógyszerek szedésével, amelyek felgyorsítják az Aregalu a szervezetből való távozását.
Mindkét esetben vérvétellel kell igazolni, hogy a hatóanyag megfelelő mértékben kiürült az Ön szervezetéből, vagyis kezelőorvosa jóvá kell hagyja, hogy az Ön vérében már olyan kevés Aregalu maradt, hogy biztonságosan teherbe eshet.

A laboratóriumi vizsgálatokkal kapcsolatos további információkért forduljon kezelőorvosához.

Ha az Aregalu-kezelés alatt, illetve a kezelés vége utáni két évben azt gyanítja, hogy terhes, akkor abba kell hagynia az Aregalu szedését és azonnal fel kell keresnie kezelőorvosát egy terhességi tesztért. Ha a teszt igazolja, hogy Ön terhes, akkor kezelőorvosa valószínűleg javasolni fog bizonyos gyógyszereket, amelyek gyorsan és hatékonyan kiürítik az Aregalu-t az Ön szervezetéből, és így kisebb lesz a születendő gyermekét fenyegető kockázat.

Fogamzásgátlás
Az Aregalu-kezelés alatt és után is hatékony fogamzásgátlást kell alkalmaznia.
A teriflunomid még sokáig a vérében marad azután is, hogy már nem szedi. A kezelés befejezését követően is alkalmazzon hatékony fogamzásgátlást.
· Ezt mindaddig be kell tartani, amíg a vérében lévő Aregalu elég alacsony szintre nem csökken – ezt kezelőorvosa fogja ellenőrizni.
· Beszélje meg kezelőorvosával, hogy melyik a legalkalmasabb fogamzásgátlási módszer az Ön számára; és olyankor is beszéljen vele, ha valamilyen oknál fogva változtatni kell a fogamzásgátlási módszeren.

Ne szedje az Aregalu-t, amíg szoptat, mert a teriflunomid bejut az anyatejbe.

A készítmény hatásai a gépjárművezetéshez és a gépek kezeléséhez szükséges képességekre
Az Aregalu szédülést okozhat, ami ronthatja az Ön koncentráló- és a reakcióképességét. Amennyiben hasonlót észlel, ne vezessen járművet és ne kezeljen gépet.

Az Aregalu laktózt és nátriumot tartalmaz
Az Aregalu laktózt (tejcukor) tartalmaz. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.

A készítmény kevesebb, mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.


0. Hogyan kell szedni az Aregalu-t?

Az Aregalu-kezelést szklerózis multiplex kezelésében jártas orvos fogja felügyelni.
A gyógyszert mindig a kezelőorvosa által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát.

Felnőttek
A készítmény ajánlott adagja naponta egy 14 mg-os tabletta.

Gyermekek és serdülők (10 éves és idősebb)
Az adagolás a testtömegtől függ:
1. 40 kg testtömeg feletti gyermekeknél: naponta egy 14 mg-os tabletta
1. 40 kg testtömegű vagy az alatti gyermekeknél: naponta egy 7 mg-os tabletta

Azoknál a gyermekeknél és serdülőknél, akiknek a testtömege stabilan 40 kg felett van, a kezelőorvos naponta egy 14 mg-os adagot fog előírni.

Az Aregalu nem elérhető 7 mg-os hatáserősségben. Ehhez az adagoláshoz más, forgalomban található teriflunomidot tartalmazó készítményt kell alkalmazni. Kérje kezelőorvosa vagy gyógyszerésze tanácsát.

Az alkalmazás módja
Az Aregalu szájon át kell bevenni. Az Aregalu-t minden nap egy adagban kell bevenni, bármely napszakban. A tablettát egészben kell lenyelni egy kis vízzel.
Az Aregalu étkezés közben vagy attól függetlenül is bevehető.

Ha az előírtnál több Aregalu-t vett be
Ha túl sok Aregalu-t vett be, azonnal hívja fel kezelőorvosát. A 4. pontban leírt mellékhatásokhoz hasonlókat tapasztalhat.

Ha elfelejtette bevenni az Aregalu-t
Ne vegyen be kétszeres adagot a kihagyott tabletta pótlására. Vegye be a következő adagot a tervezett időpontban.

Ha idő előtt abbahagyja az Aregalu szedését
Kezelőorvosával való előzetes megbeszélés nélkül ne hagyja abba az Aregalu szedését, és ne is módosítsa az adagolást.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Ez a gyógyszer a következő mellékhatásokat okozhatja.

Súlyos mellékhatások

Egyes mellékhatások súlyosak lehetnek vagy súlyossá válhatnak. Azonnal szóljon kezelőorvosának, ha ezek bármelyikét észleli.

Gyakori (10-ből legfeljebb 1 beteget érinthet)
1. a hasnyálmirigy gyulladása, amelynek tünetei lehetnek a hasi fájdalom, hányinger vagy hányás (gyakorisága gyermekeknél gyakori, felnőtteknél nem gyakori).

Nem gyakori (100-ból legfeljebb 1 beteget érinthet)
1. allergiás reakciók, melyek tünetei közé tartozhatnak a bőrkiütés, csalánkiütés, az ajak, a nyelv és az arc duzzanata vagy hirtelen kialakuló légzési nehézség
1. súlyos bőrreakciók, melyek tünetei közé tartozhatnak a bőrkiütés, hólyagképződés, láz, vagy szájfekély
1. súlyos fertőzések vagy vérmérgezés (egy potenciálisan életveszélyes fertőzés típus), melyek tünetei között szerepelhetnek a magas láz, reszketés, hidegrázás, csökkent vizeletürítés vagy zavartság
1. tüdőgyulladás, melynek tünetei közé tartozik a légszomj vagy a tartós köhögés

Nem ismert (a gyakoriság nem állapítható meg a rendelkezésre álló adatokból)
1. súlyos májbetegség, melynek a bőr vagy a szemfehérje sárgás elszíneződése, a normálisnál sötétebb színű vizelet, a megmagyarázhatatlan hányinger és hányás, illetve hasi fájdalom lehetnek a tünetei

Egyéb mellékhatások a következő gyakorisággal fordulhatnak elő:
Nagyon gyakori (10-ből több mint 1 beteget érinthet)
1. fejfájás
1. hasmenés, hányinger
1. bizonyos májenzimek (GPT) emelkedett szintje a vérben, amit vérvizsgálattal mutatnak ki;
1. a haj elvékonyodása

Gyakori (10-ből legfeljebb 1 beteget érinthet)
1. influenza, felső légúti fertőzés, húgyúti fertőzés, hörgőgyulladás, arcüreggyulladás, torokfájás és nyelési nehézség, hólyaghurut, vírusos gyomor- és bélfertőzés, fogfertőzés, gégegyulladás, gombás fertőzés a lábon
1. herpeszvírus okozta fertőzések; köztük ajakherpesz és övsömör (herpesz zoszter) olyan
tünetekkel, mint hólyagok megjelenése; égető érzés; viszketés; zsibbadás vagy
bőrfájdalom, jellemzően a felsőtest vagy az arc egyik oldalán; valamint egyéb tünetek,
mint a láz és gyengeség
1. vérvizsgálat által kimutatott: csökkent vörösvértestek száma (vérszegénység), eltérések a májenzimszintekben és a fehérvérsejtszámban (lásd 2. pont), valamint a kreatin foszfokináz enzim szintjének megemelkedése
1. enyhe allergiás reakciók
1. szorongás
1. bizsergés, gyengeség, zsibbadás, bizsergés vagy fájdalom a derékban vagy a lábszárban (isiász);
1. zsibbadás, égető érzés, bizsergés vagy fájdalom a kézben és az ujjakban (kéztőalagút szindróma)
1. szívdobogásérzés
1. vérnyomás-emelkedés
1. hányinger (hányás), fogfájás, felhasi fájdalom
1. bőrkiütések, faggyúmirigy-gyulladás
1. fájdalom az ínakban, ízületekben, csontokban, izomban (muszkuloszkeletális fájdalom)
1. a szokottnál gyakoribb vizelési inger
1. erős menstruációs vérzés
1. fájdalom
1. erőtlenség vagy gyengeség (aszténia)
1. fogyás

Nem gyakori (100-ból legfeljebb 1 beteget érinthet)
1. a vérlemezkék számának csökkenése (enyhe trombocitopénia)
1. fokozott érzékelés vagy érzékenység, főként a bőrön; szúró vagy lüktető fájdalom egy vagy több ideg mentén, a kar vagy láb idegeiben jelentkező probléma (perifériás neuropátia)
1. körömrendellenességek, súlyos bőrreakciók
1. poszttraumás fájdalom
1. pikkelysömör (pszoriázis)
1. a száj/ajkak gyulladása
1. nem megfelelő vérzsír (lipid) szintek
1. vastagbélgyulladás (kólitisz).

Ritka (1000-ből legfeljebb 1 beteget érinthet)
1. májgyulladás vagy májkárosodás

Nem ismert (a gyakoriság a rendelkezésre álló adatokból nem állapítható meg)
1. magas vérnyomás a tüdőben

Gyermekek (10 éves és idősebb) és serdülők
A fent felsorolt mellékhatások a gyermekekre és a serdülőkre is vonatkoznak. A következő kiegészítő
információ a gyermeknek, serdülőknek és gondviselőiknek fontosak:

Gyakori (10-ből legfeljebb 1 beteget érinthet)
1. a hasnyálmirigygyulladása

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell az Aregalu-t tárolni?

A gyógyszer gyermekektől elzárva tartandó!

A buborékcsomagoláson és a dobozon feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz az Aregalu?
1. A készítmény hatóanyaga teriflunomid. 14 mg teriflunomidot tartalmaz filmtablettánként.
Egyéb összetevők (segédanyagok) laktóz-monohidrát, kukoricakeményítő, hidroxipropilcellulóz (E463), mikrokristályos cellulóz (E460), karboximetilkeményítő-nátrium, magnézium-sztearát (E470b) és vízmentes kolloid szilícium-dioxid a tablettamagban valamint hipromellóz, titán-dioxid (E171), makrogol és indigókármin alumínium lakk (E132) a tabletta bevonatában.

Milyen az Aregalu külleme és mit tartalmaz a csomagolás?
Kék színű, kerek, mindkét oldalán domború filmtabletta, egyik oldalán mélynyomással („14”).
A tabletta átmérője körülbelül 7 mm.

Az Aregalu 14 mg filmtabletta dobozokban kerül forgalomba, melyek tartalma:
1. 14, 28, 30, 84, 90 és 98 filmtabletta buborékcsomagolásban.
1. 14, 28, 84 és 98 filmtabletta naptáras buborékcsomagolásban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
KRKA, d.d., Novo mesto
Šmarješka cesta 6,
8501 Novo mesto
Szlovénia

Gyártó
KRKA-FARMA d.o.o.
V. Holjevca 20/E,
10450 Jastrebarsko
Horvátország

KRKA, d.d., Novo mesto
Šmarješka cesta 6,
8501 Novo mesto
Szlovénia


[bookmark: _Hlk122078174][bookmark: _Hlk120866733]OGYI-T-24170/01               14x        OPA/Al/PVC//Al-papír buborékcsomagolás
OGYI-T-24170/02               28x        OPA/Al/PVC//Al-papír buborékcsomagolás
OGYI-T-24170/03               30x        OPA/Al/PVC//Al-papír buborékcsomagolás
OGYI-T-24170/04               84x        OPA/Al/PVC//Al-papír buborékcsomagolás
OGYI-T-24170/05               90x        OPA/Al/PVC//Al-papír buborékcsomagolás
OGYI-T-24170/06               98x        OPA/Al/PVC//Al-papír buborékcsomagolás
OGYI-T-24170/07               14x        OPA/Al/PVC//Al-papír naptáras buborékcsomagolás
OGYI-T-24170/08               28x        OPA/Al/PVC//Al-papír naptáras buborékcsomagolás
OGYI-T-24170/09               84x        OPA/Al/PVC//Al-papír naptáras buborékcsomagolás
OGYI-T-24170/10               98x        OPA/Al/PVC//Al-papír naptáras buborékcsomagolás

Ezt a gyógyszert az Európai Gazdasági Térség tagállamaiban az alábbi neveken engedélyezték:

	Tagállam megnevezése
	Gyógyszer neve

	Szlovákia
	Aregalu

	Bulgária
	Арегалу

	Csehország, Ciprus, Észtország, Görögország, Horvátország, Magyarország, Litvánia, Lettország, Lengyelország, Románia, Szlovénia
	Aregalu



A betegtájékoztató legutóbbi felülvizsgálatának dátuma: 2024. november

